Naser Khader (RV), 2002-03-13:
Regeringen ønsker at nedlægge Public Service Rådet og de regionale og centrale programråd ud fra et ønske om regelforenkling og en bedre prioritering af de offentlige midler.
Samtidig hævder man, at de pågældende råd varetager overflødige, overlappende opgaver.
Det Radikale Venstre er ikke enig i den betragtning.
I forhold til Public Service Rådet er der ifølge regeringen ikke behov for et særskilt organ, der kan udtale sig om public service-regnskaberne, men som bl.a. professor i medievidenskab, Frands Mortensen, har påpeget, så kræver Europa-Kommissionen i en meddelelse fra den 15. november 2001, at der skal være en myndighed eller et udpeget organ, som fremover kontrollerer, at public service-betingelserne overholdes.
Samtidig, påpeger Kommissionen, kan et sådant organ kun udfylde denne rolle, hvis det er uafhængigt af den omhandlede virksomhed.
Hvis regeringen derfor fortsat vil leve op til sine forpligtelser over for EU, skal man altså i stedet for Public Service Rådet oprette et andet råd eller nævn, som kan varetage opgaven som uafhængig revisor af public service-regnskaberne.
Samtidig vil det efter vores vurdering være en styrkelse af institutionerne at bevare en offentlig diskussion af Danmarks Radio og TV 2's forpligtelser, en diskussion, som Public Service Rådet netop har lagt op til med dets detaljerede kriterier for et regnskab, men som det reelt ikke har fået lov til at gennemføre på den korte tid, det har eksisteret.
Det Radikale Venstre kan heller ikke tilslutte sig en nedlæggelse af programrådene.
Deres opgave har været at bidrage til en folkelig debat om programvirksomheden og at skabe en dialog mellem borgere og Danmarks Radio og TV 2, en dialog, som både Danmarks Radio og TV 2 fremhæver.
Det synes i den sammenhæng ironisk, at kulturministeren så ønsker at nedlægge selv samme råd under henvisning til, at programrådenes opgaver kan varetages på en anden måde:
såsom direkte dialog mellem borgerne på den ene side og Danmarks Radio og TV 2 på den anden side. Hvordan den i så fald skal finde sted, giver kulturministeren ikke noget svar på andet end at lægge opgaven over til Danmarks Radio og TV 2, der ifølge høringssvarene er tilfredse med den nuværende ordning, hvilket en række andre instanser også er.
Samtidig hæfter vi os ved, at udgifterne til programrådene ikke er finansieret af staten, men af licensmidler og penge fra amterne, og det er derfor begrænset, hvilke besparelser nedlæggelsen vil medføre.
Derimod vil vi tilslutte os, at netværksafgiften bliver afskaffet.
Afgiften var i sit udgangspunkt rigtigt tænkt, fordi de kommercielle stationer dermed betaler for at benytte det offentlige gode, som sendefrekvenser og eneret på lokale reklamer er.
Men vi må også konstatere, at de kommercielle stationer ikke har råd til at eksistere.
Det vil de dårligt nok have uden at skulle betale afgiften.
På den baggrund kan vi imødekomme ønsket om at fjerne netværksafgiften, men det, kulturministeren ikke svarer på, er, hvordan græsrodsstationer i så fald skal tilgodeses, når deres tilskud fra netværksafgiften bortfalder.
Vores forslag vil være, at græsrodsstationerne bliver tilgodeset med nogle af de ekstra licensmidler, og at de kommercielle stationer til gengæld for at slippe for afgiften accepterer, at deres sendetilladelse skal genforhandles i 2004.
I mellemtiden mener vi at der bør nedsættes et udvalg, som kan udarbejde en samlet løsning for de kommercielle og ikkekommercielle lokalstationer.
Det Radikale Venstre kan derfor ikke tilslutte sig forslaget i forhold til Public Service Rådet og programrådene.
Vi støtter beslutningsforslag nr. B 78, men vil imødekomme, at netværksafgiften afskaffes.